תל אביב, ‏5 בדצמבר 2016

**דחוף**

לכבוד

גב' שושנה גביש, עו"ד

ש. הורוביץ ושות'

בדוא"ל ובפקס': 03-5660974

ח.נ. שלום רב,

**הנדון: אי כינוס הוועד הרפואי – ביזוי החלטת כב' בית הדין האזורי לעבודה בירושלים מיום 22.8.2016**

# בשם מרשינו, ההסתדרות הרפואית בישראל (להלן: "**הר"י**"), ועד הרופאים מנהלי מחלקות בהדסה, ועד הרופאים הבכירים בהדסה, ועד הרופאים הצעירים בהדסה וועד רופאי השיניים בהדסה (להלן: "**וועדי הרופאים**"), הריני לפנות אליך כדלקמן:

# ביום **22.8.2016** ניתנה החלטת כב' בית הדין האזורי לעבודה בירושלים בס"ק 46943-06-16 (מותב בראשות כב' השופטת ש. שדיאור ונציגי ציבור מר הילב ומר בנבנישתי) (להלן: "**ההחלטה**"). בהחלטה נקבע, בין היתר בסעיפים 134-137 כדלקמן:

#  *"134. נוכח כל האמור לעיל, סמכויות ומעמד הועד הרפואי כפי שנקבע בחוקת הדסה ובמסמכים הקיבוציים השונים שנסקרו לעיל, נותרו בתוקפם בכפוף להסדר ההבראה והסכם ההבראה רק במקום בו שונו שם ספציפית. מצאנו כי לעניין מינוי מנהלי מחלקות נוכח סעיף 6א ולשונו חלה רק החוקה, הקובעת כי וועדת התחרות היא שתקבע את המינוי, ואין צורך בהתערבות גורם כלשהו אחריה. שאר האמור בחוקה ובתקנון (נספחים 1 ו-2 לבקשה) לא שונה בהסדר או בהסכם ההבראה.*

#  *135. לא נחתם בין הצדדים הסכם חדש ביום 18/5/16 או בסמוך לכך, וטענת המשיבה בעניין זה נדחית.*

#  *136. הבקשה מתקבלת בחלקה, באופן שאין לפגוע בסמכויות הוועד הרפואי ו/או לקבל החלטות בנושאים המסורים לסמכות הוועד הרפואי, ובכלל זה לאשר קידומים בדרגה וקביעות לרופאים ו/או למנות או לבטל ועדות איתור או תחרות, אלא כמפורט במסמכים הקיבוציים דלעיל ככל שלא שונו ספציפית בהסדר ההבראה או בהסכם ההבראה.*

#  *137. חרף נסיונות בית הדין להביא את הצדדים להגיע להבנות בכתב ובהסכם המתבקשות עקב המצב של הדסה בכלל והדינמיקה של יחסי עבודה בפרט, לא עלה בידו. אין בהחלטה זו כדי למנוע קיום מו"מ בהסכמה לשינוי החוקה, התקנון והסכמים קיבוציים המצויים בידי הצדדים, ככל שאילוצי הפעלת המשיבה במתכונת אליה נקלעה יחייבו זאת ולטובת כולם, אך גם זאת במסגרת החוקים והפסיקה ביחסים קיבוציים וחובת תום הלב הנדרשת בהם."*

# הדסה לא ערערה על ההחלטה והיא הפכה חלוטה.

# **חרף הקביעות הברורות והחד-משמעיות בהחלטה, מאז ניתנה ההחלטה לפני שלושה חודשים, הדסה מסרבת באופן מופגן ומוצהר לכנס את הוועד הרפואי, ומתעלמת מהסמכויות המוקנות לו**.

# מימים ימימה נהוג ומקובל שהוועד הרפואי מכונס אחת לחודש (בכל יום שלישי האחרון בחודש). מכאן, שמאז החלטת בית הדין הוועד הרפואי היה אמור להתכנס כבר ארבע פעמים בתאריכים: 30.8.2016, 27.9.2016, 25.10.2016, 29.11.2016. אלא שבחודשים שחלפו מאז ההחלטה, הדסה לא כינסה את הוועד הרפואי כלל, ומהצהרותיה בע"פ ובכתב עולה שגם אין בכוונתה לכנסו.

# בנוסף, הדסה מתעלמת ומסרבת למלא אחר החלטות הוועד הרפואי מישיבותיו בימים 31.7.2016 ו-16.8.2016 (ישיבות שכונסו ע"י ועדי הרופאים בעקבות סירובה של הדסה לכנס את הוועד הרפואי), בהן הוחלט על מתן קידומים בדרגה ומתן קביעויות לרופאים שונים.

# ביום 27.10.2016 ועדי הרופאים פנו למנכ"ל הדסה, פרופ' רוטשטיין, בדרישה שהדסה תפעל על פי ההחלטה, תכנס את הוועד הרפואי באופן סדיר, ותפעל ליישום החלטותיו מישיבותיו הנ"ל.

# בתשובה מיום 30.10.2016 אישר פרופ' רוטשטיין שהוא אינו מכנס את הוועד הרפואי, ועמד על סירובו לכנסו גם בעתיד.

# דברים אלו עלו גם בפגישה שהתקיימה ביום 2.11.2016 בין מנהל בית חולים הדסה, פרופ' יורם וייס לפרופ' רפאל יודסין, יו"ר ועד מנהלי מחלקות, וכן בתשובתו של פרופ' וייס מיום 9.11.2016 לפרופ' יודסין.

# לא זו בלבד שקיימת הודאת בעל דין מצידה של הדסה בכך שהיא נמנעת במכוון ובניגוד גמור להחלטה, מלכנס את הוועד הרפואי ולאפשר לו להפעיל את סמכויותיו, בתכתובת הנ"ל ובפגישה שהתקיימה, הדסה **התנתה** את פעילות הוועד הרפואי בקביעת הסדר שלפיו דירקטוריון הדסה ישמש גורם מכריע בכל מחלוקת שתתעורר בוועד הרפואי בין הנהלת הדסה לוועדי הרופאים.

# ויודגש: עמדתה זו של הדסה וניסיונה לכפות את ההסדר שהיא חפצה בו באופן כוחני וחד-צדדי **כתנאי** להמשך פעילותו כינוסו של הוועד הרפואי, עלתה במסגרת ההליך בפני כב' בית הדין ו**נדחתה** במפורש בהחלטה. זאת, תוך שנקבע שככל שהדסה מעוניינת לשנות את החוקה, התקנון וההסכמים הקיבוציים בנוגע לוועד הרפואי, **עליה לנהל על כך משא ומתן ולהגיע להסכמה** עם הר"י וועדי הרופאים.

# כפי שכבר הוצהר ונאמר פעמים רבות, לרבות במסגרת ההליך בפני בית הדין, הר"י וועדי הרופאים נכונים להיכנס למשא ומתן ענייני ובתום לב עם הדסה באשר לשינויים כאלו ואחרים במנגנון הוועד הרפואי. אולם הדסה אינה מעוניינת כלל במשא ומתן אלא בכפיית עמדתה הבלתי מתפשרת והחד-צדדית.

# **אין ולא יכול להיות ספק, שבהתנהלות המתוארת לעיל הדסה מפירה במודע, באופן בוטה ומבזה את ההחלטה מיום 22.8.2016, ואף הצהירה על כוונה ברורה וחד-משמעית להמשיך ולהפר את ההחלטה**.

# בנוסף, הדסה פוגעת בהתנהלותה המתוארת לעיל בכל אותם רופאים רבים שממתינים לקבלת קידומים בדרגה וקביעויות, אשר מעוכבים כתוצאה מאי כינוס הוועד הרפואי, כמו גם ברופאים שאושרו להם קידומים וקביעויות בישיבות הוועד הרפואי מימים 31.7.2016 ו-16.8.2016 הנ"ל.

# **על אף שדי בפניות הנ"ל שנעשו מצד ועדי הרופאים בניסיון לכוף על הדסה את ההחלטה, לפנים משורת הדין נעשית אליך פניה נוספת ואחרונה זו להפסקת ביזוי ההחלטה, באופן שבו הוועד הרפואי יכונס באופן שוטף וסדיר וסמכויותיו יכובדו במלואן**.

# הרבה למעלה מהצורך יצוין שאין מניעה שלצד זאת יתקיים משא ומתן באשר לשינויים המבוקשים במנגנון הוועד הרפואי, ובלבד שמשא ומתן זה יתנהל באופן מכבד, ענייני ובתום לב מבלי שהדסה נוקטת במקביל בפעולות כוחניות חד-צדדיות.

# **ככל שבתוך 48 שעות ממועד מכתב זה הדסה לא תודיע בכתב שבכוונתה לכבד ולמלא אחר ההחלטה, ובהתאם לכנס את הוועד הרפואי באופן שוטף וסדיר ולהשיב לו את סמכויותיו, וכן לקיים ולמלא אחר החלטותיו, הר"י וועדי הרופאים ינקטו בצעדים המתחייבים לשם הפסקת ביזוי ההחלטה**.

# אין באמור לעיל ובשאינו אמור בו כדי לגרוע ו/או למצות את טענות הר"י וועדי הרופאים, אף לא למצותן.

בכבוד רב,

מיכל הראל, עו"ד

**ארנה לין ושות'**

**משרד עורכות דין**

העתקים:

פרופ' ליאוניד אידלמן, יו"ר הר"י

עו"ד לאה ופנר, מזכ"ל הר"י

עו"ד מיכל פומרנץ, מנהלת המחלקה ליחסי עבודה בהר"י

פרופ' רפאל יודסין, יו"ר ועד הרופאים מנהלי מחלקות

פרופ' רן ניר-פז, יו"ר ועד הרופאים הבכירים

ד"ר שמואל חן, יו"ר ועד הרופאים הצעירים

פרופ' נרדי כספי, יו"ר ועד רופאי שיניים

157\198\187